Holger Badstuber

**Holger Felix Badstuber** (lindur më 13 mars 1989) është një ish futbollist profesionist gjerman i cili luante si qëndër-mbrojtës.

Badstuber bëri debutimin e si profesionist me Bayernin gjatë sezonit 2009–10 dhe luajti pothuajse në çdo ndeshje, duke ndihmuar ekipin të fitonte kampionatin dhe kupën si dhe të arrinte finalen e UEFA Ligës së Kampionëve. Në vitet në vazhdim, karriera e tij u kushtëzua nga dëmtimet e shumta dhe ai u largua nga klubi në vitin 2017. Badstuber më pas u transferua te Stuttgarti me të cilën luajti për tre sezone. Pasi shpenzoi sezonin 2021–22 në Zvicër me Luzernën, Badstuber njoftoi tërheqjen nga futbolli në moshën 33 vjeç.

Badstuber luajti 31 ndeshje me kombëtaren gjermane. Ai ishte pjesë e ekipeve që morën pjesën në FIFA Kupën e Botës 2010 dhe UEFA Euro 2012.

## Karriera me klube
### Bayern München
#### 2002–2010: Vitet në akademi dhe debutimi me ekipin e parë
Badstuber ishte pjesë e akademisë së Bayernit nga viti 2002 e deri në vitin 2007. Ai më pas luajti me ekipin rezervë kurse në korrik 2009 firmosi kontratën e parë si profesionist. Ai shënoi katër gola në 23 ndeshje në Regionalliga Süd në sezonin 2007–08 dhe tre gola në 32 ndeshje në 3. Liga në sezonin 2008–09. Badstuber, sëbashku me shokun e ekipit Thomas Müller, ishin në stol në disa ndeshje të ekipit të parë gjatë sezonit 2008–09.

Badstuber bëri debutimin e tij me ekipin e parë në ndeshjen e parë të sezonit 2009–10 kundër 1899 Hoffenheimit, duke e fituar menjëherë vendin e titullarit në formacion. Ai shënoi golin e parë më 4 dhjetor në një ndeshje kundër Borussia Mönchengladbach. Pavarësisht se pozicioni i tij ishte në qëndër të mbrojtjes, Badstuber u përshtat në krahun e majtë të mbrojtjes, duke u dalluar me paraqitjet e tij. Më 4 shkurt 2010, ai firmosi një kontratë të re katër-vjeçare me klubin. Badstuber e mbylli sezonin 2009–10 me 49 ndeshje në të gjitha kompeticionet.

#### 2010–2012: Zhvendosja në qëndër të mbrojtjes
Badstuber u aktivizua në 32 ndeshje gjatë sezonit 2010–11. Megjithatë, marrëdhënja e tij me trajnerin Louis van Gaal u prish, pavarësisht se holandezi kishte deklaruar se kishte besim te Badstuber, ai më pas e kritikoi mbrojtjesin pas një serie paraqitjesh negative. Si rezultat i kësaj, Badstuber u la disa herë në stol gjatë këtij sezoni. Pas mbërritjes së Jupp Heynckes, Badstuber u zhvendos në qëndër të mbrojtjes, duke krijuar një dyshe me gjermanin tjetër Jérôme Boateng dhe ndihmoi Bayernin të mos pësonte gol në 11 ndeshje rresht. Ai ishte vendimtar në rrugëtimin e ekipit në finalen e Ligës së Kampionëve 2012, duke mundur Real Madridin, Napolin dhe Manchester Cityn. Në finale, ekipi u mposht nga Chelsea. Badstuber u aktivizua në 50 ndeshje në të gjitha kompeticionet në sezonin 2011–12.

#### 2012–2016: Dëmtimet e shumta
Më 1 dhjetor 2012, Badstuber dëmtoi ligamentin e kryqëzuar anterior gjatë një ndeshje në kampionat kundër Borussia Dortmundit. Më 3 shkurt 2013, ai firmosi një kontratë të re deri në vitin 2017. Badstuber pësoi të njëjtin dëmtim më 19 maj 2013, duke qëndruar jashtë fushave për një vit. Ai kishte luajtur 18 ndeshje në sezonin 2012–13 deri në atë moment. Badstuber u rikthye në stërvitje në maj 2014 dhe u aktivizua në ndeshjen miqësore kundër Memmingen, të cilën Bayerni e fitoi 3–0; kjo ishte ndeshja e tij e parë pas 594 ditësh. Megjithatë, një dëmtimi në kofshë i pësuar në ndeshjen kundër Stuttgartit bëri që ai të qëndronte jashtë për pjesën e mbetur të vitit. Ai u rikthye si titullar në fitoren e madhe 8–0 kundër Hamburgerit më 14 shkurt 2015 dhe e fitoi vendin si titullar në formacionin e trajnerit Pep Guardiola. Më 11 mars, Badstuber shënoi në fitoren 7–0 kundër Shakhtar Donetsk në Ligën e Kampionëve, duke regjistruar golin e parë që nga dhjetori 2009; kjo ishte gjithashtu ndeshja e tij e parë në Ligën e Kampionëve që nga viti 2012. Më 23 prill 2015, u njoftua se Badstuber kishte këputur muskulin kuadriceps në fitoren 6–1 kundër Portos në ndeshjen e dytë çerek-finale të Ligës së Kampionëve, duke e mbyllur sezonin para kohe. Ai u aktivizua në 16 ndeshje gjatë sezonit 2014–15 dhe në vetëm 9 ndeshje në sezonin pasardhës.

#### 2017: Huazimi te Schalke dhe largimi
Më 10 janar 2017, Badstuber u transferua te Schalke 04 në formë huazimi deri në përfundim të sezonit. Në të njëjtën ditë, u raportua se lojtari kishte rinovuar kontratën me Bayernin deri në vitin 2018, por më pas klubi hodhi poshtë këto zëra. Para se të dërgohej në huazim, Badstuber kishte luajtur vetëm një ndeshje në Bundesligë, një në kupë dhe një në Ligën e Kampionëve.

Badstuber bëri debutimin e tij me Schalken pikërisht kundër Bayernit më 4 shkurt 2017, duke u aktivizuar 59 minuta në barazimin 1–1 në Allianz Arena. Më 1 mars, në një tjetër ndeshje kundër Bayernit, këtë herë në çerek-finalen e kupës, Badstuber u përjashtua nga loja pasi mori dy kartonë të verdhë; Schalke u mposht 3–0. Më 11 maj, Schalke njoftoi se nuk do të firmoste përfundimisht me lojtarin në fund të sezonit. Një ditë më pas, Bayerni në një deklaratë njoftoi se Badstuber do të largohej nga klubi me parametera zero pas mbarimit të huazimit.

### VfB Stuttgart
Më 4 gusht 2017, disa javë pasi u la i lirë nga Bayerni, Badstuber njoftoi rikthimin te Stuttgarti, klub me të cilin kishte luajtur kur ishte 11 vjeç. Në sezonin e tij të parë me klubin, ai shënoi dy gola në 28 ndeshje.

Më 10 korrik 2018, Badstuber firmosi një kontratë të re tre-vjeçare me klubin.

### FC Luzern
Më 12 korrik 2021, Badstuber firmosi me klubin zviceran FC Luzern. Qëndrimi i tij në Zvicër ishte i shkurtër pasi në dhjetor palët njoftuan ndërprerjen e kontratës.

Në shtator 2022, Badstuber njoftoi tërheqjen nga futbolli. Ai luajti mbi 350 ndeshje në të gjitha kompeticionet në karrierën e tij.

## Karriera ndërkombëtare
Badstuber u ftua për herë të parë në kombëtaren gjermane si pjesë e listës paraprake për FIFA Kupën e Botës 2010. Ai bëri debutimin e tij me ekipin kombëtar më 29 maj në ndeshjen miqësore kundër Hungarisë, duke u aktivizuar si zëvëndësues në vënd të Arne Friedrich, si dhe ishte titullar në ndeshjen e fundit miqësore para nisjes së turnamentit kundër Bosnje dhe Hercegovinës.

Më 1 qershor, Badstuber ishte në listën përfundimtare me 23 lojtarë të trajnerit Joachim Löw, duke marrë fanellën me numrin 14. Ai luajti si titullar në krahun e majtë të mbrojtjes në fitoren 4–0 kundër Australisë në ndeshjen e parë në grupe në Stadiumin Durbin. Ai gjithashtu u aktivizua si titullar në ndeshjen e rradhës kundër Serbisë, të cilën Gjermania e humbi 1–0; ai u zëvëndësua në minutën e 77të nga sulmuesi Mario Gómez dhe kritikua nga media për paraqitjen e tij. Pas kësaj ndeshje, trajneri Löw preferonte Jérôme Boateng si mbrojtës të majtë. Gjermania u eliminua në gjysëm-finale nga Spanja.

Pas mbarimit të Kupës së Botës, Badstuber zhvilloi paraqitje pozitive me klubin e tij dhe e rifitoi sërisht vendin e titullarit, duke u aktivizuar në nëntë nga dhjetë ndeshjet e fushatës kualifikuese të Euro 2012, të cilat Gjermania i fitoi të gjitha; ai humbi vetëm ndeshjen e fundit të grupit kundër Belgjikës. Ai gjithashtu shënoi një gol në fitoren 6–1 kundër Azerbajxhanit në shtator 2010. Më 11 nëntor 2011, në ndeshjen miqësore kundër Ukrainës e mbyllur në barazim 3–3, Löw provoi një formacion eksperimental me tre mbrojtjës, duke e vendosur Badstuber në qëndër, që konfirmoi statusin e tij si qëndër-mbrojtësi kryesor i ekipit. Ai luajti si titullar në të gjitha ndeshjet e Gjermanisë në Euro 2012; ata u eliminuan në gjysëm-finale nga Italia.

Badstuber u aktivizua në katër ndeshje në fushatën kualifikuese të Kupës së Botës 2014. Dëmtimet e vazhdueshme që ai pësoi gjatë sezonit 2012–13 bënë që të mos të thirrej në turnamentin e zhvilluar në Brazil; ai u zëvëndësua nga i riu Shkodran Mustafi. Më 19 mars 2015, Badstuber u thirr për një ndeshje miqësore kundër Australisë dhe ndeshjen kualifikuese të Euro 2016 kundër Gjeorgjisë. Ai u aktivizua 45 minuta në ndeshjen kundër Australisë, duke luajtur ndeshjen e parë me ekipin kombëtar pas tre vitesh. Ai nuk udhëtoi me ekipin për ndeshjen kundër Gjeorgjisë për shkak dëmtimi si dhe nuk u përfshi në ekipin që do të luante në Euro 2016. Ndeshja kundër Australisë ishte e 31ta dhe e fundit me ekipin kombëtar për të.

## Profili i lojtarit
Badstuber ishte një mbrojtës i fuqishëm, i cili dallohej për gjatësinë e tij dhe fizikun. Ai ishte një qëndër-mbrojtës i cili mund të luante edhe në krahun e majtë, kurse në vitet e akademisë luajti edhe si mesfushor-mbrojtës. Pavarësisht talentit, Badstuber nuk e arriti kurr potencialin e tij për shkak të dëmtimeve të shumta që e detyruan të tërhiqej nga futbolli në moshën 33 vjeç.

Në vitin 2010, ai ishte në listën e lojtarëve më të mirë në botë të lindur pas vitit 1989 nga revista sportive Don Balón.

## Jeta personale
Prindërit e tij e mbështetën karrierën e tij si futbollist që nga fillimi, veçanërisht babai i tij Hermann, i cili vdiq nga kanceri më 21 mars 2009, disa javë pasi djali i tij nënshkroi kontratën e tij të parë profesionale me Bayernin.

## Statistikat e karrierës
### Klube
Burimi: 

### Kombëtarja
Burimi: 
*Bundesliga: 2009–10, 2012–13, 2013–14, 2014–15, 2015–16
* DFB-Pokal: 2009–10, 2012–13, 2013–14, 2015–16
* DFL-Supercup: 2010, 2012, 2016
* UEFA Liga e Kampionëve: 2012–13
* UEFA Super Kupa: 2013
* FIFA Kupa e Botës për Klube: 2013

### Kombëtarja
;Gjermania
*FIFA Kupa e Botës: vendi i tretë 2010

## Referime
## Lidhje të jashtme
*Uebfaqja zyrtare
*Holger Badstuber te fussballdaten.de
*Holger Badstuber – Rekordi në kompeticionet e FIFA-s
*Holger Badstuber – Rekordi në kompeticionet e UEFA-s
*Profili te ESPN FC